OzLabs/hebrew-wiki-articles huggingface dataset:
המבוך

המבוך (באנגלית: Labyrinth) הוא סרט פנטזיה משנת 1986, בבימויו של ג'ים הנסון, יוצר החבובות. כמעט כל הדמויות בסרט הן בובות, למעט גיבורת הסרט "שרה" (ג'ניפר קונלי) ומלך הגובלינים ג'ארת (דייוויד בואי). הסרט הוקרן בבתי הקולנוע בישראל בשם "לבירינת" אך הופץ בווידאו בשם "המבוך".

פסקול הסרט כולל שירים רבים של דייוויד בואי. חלקם שווקו מאוחר יותר כסינגלים.

==עלילת הסרט==
שרה בת ה-15 נאלצת לשמור כשמרטפית על אחיה התינוק טובי, ומביעה משאלה שהגובלינים ייקחו את אחיה. מלך הגובלינים, ג'ארת, ממלא אחר משאלתה, ולוקח את אחיה לארמונו במרכז הלבירינת - מבוך מסובך ואינסופי. ג'ארת' מראה לשרה את המבוך ומודיע לה שאם היא רוצה את התינוק בחזרה עליה להגיע לארמון תוך 13 שעות בלבד. שרה חוצה את המבוך על מנת למצוא את אחיה ובדרך נתקלת בחידות ואשליות אופטיות, נכלאת באובליאט ופוגשת במבוך ביצורים ודמויות משונות כמו הוגל, הגובלין הרגזן; לודו, המפלצת החביבה שמסוגלת לשלוט בסלעים; וסר דידימוס, אביר זעיר שרוכב על כלבה של שרה.

שרה מגיעה לארמון בזמן ומחפשת את טובי וכשהשעון מצלצל את השעה ה-13 הכל נעלם ושרה מוצאת את טובי במיטתו.

==תפאורות==
את הבובות והתפאורות עיצב בריאן פרוד, אשר שיתף פעולה עם ג'ים הנסון בעיצוב התפאורות והבובות בסרט "הקריסטל השחור". בנו התינוק של פרוד משחק את התינוק טובי, בסרט.

התפאורות מושפעות ומראות את דמיונן לסיפור עליסה בארץ הפלאות, הקוסם מארץ עוץ וציוריו של מ. ק. אשר.

==היוצרים==
* במאי: ג'ים הנסון
* תסריט: טרי ג'ונס, על פי סיפור מאת ג'ים הנסון ודניס לי
* פסקול: טרוור ג'ונס
* שירים: דייוויד בואי
* כוראוגרפיה: שריל מקפרדן

==שחקנים==
* דייוויד בואי - ג'ארת
* ג'ניפר קונלי - שרה
* טובי פרוד - טובי
* שלי ת'ומפסון - האם החורגת
* כריסטופר מלקולם - האב
* בריאן הנסון - הוגל (דיבוב)
* רון מיואק - לודו (דיבוב)
* דייוויד שוגנסי - סר דידמוס (דיבוב)
* פרסי אדוארדס - אמברוזיוס (דיבוב)
* טימוטי בטסון - התולעת (דיבוב)
* פרנק אוז - החכם (הפעלה)

==קישורים חיצוניים==

* 

קטגוריה:סרטי 1986
קטגוריה:סרטים אמריקאיים
קטגוריה:סרטים בריטיים
קטגוריה:סרטי הרפתקאות
קטגוריה:סרטים מוזיקליים
קטגוריה:סרטי פנטזיה
קטגוריה:דייוויד בואי
קטגוריה:סרטי קולנוע בכיכובן של בובות
קטגוריה:סרטי התבגרות בריטיים
קטגוריה:חברת ג'ים הנסון: סרטים
קטגוריה:סרטי פולחן
קטגוריה:סרטי לוקאס פילם
מזרקת טרווי

מזרקת טרווי - מבט ממזרח למערב
מזרקת טרווי - מבט ממערב למזרח
מבט מהחזית
מזרקת טרווי (באיטלקית: Fontana di Trevi) היא הגדולה שבמזרקות מתקופת הבארוק ברומא ומאתרי התיירות הבולטים ברומא. במשך שעות היום והלילה גודשים תיירים רבים את המדרגות היורדות לכיוון המזרקה.

מקורותיה של המזרקה עתיקים. במקום הסתיים אחד האקוודוקטים שהוביל מים לרומא ונבנה כבר בשנת 19 לפנה"ס. הרומאים נהגו לבנות מזרקות בנקודה שבה הסתיימו האקוודוקטים. נוהג זה חודש בשנת 1453 כאשר האפיפיור ניקולאוס החמישי שיפץ את האקוודוקט ובנה במקום בריכה. בשנת 1629 הזמין האפיפיור אורבנוס השמיני מגדול אדריכלי הבארוק, ג'ובאני לורנצו ברניני, תכנון למזרקה שתהיה מפוארת יותר מהבריכה שהייתה במקום. תוכנית זו לא יצאה אל הפועל אבל היוותה השראה לשנים הבאות.

התוכנית שיצאה לבסוף אל הפועל החלה בתחרות אדריכלית שיזם האפיפיור קלמנס השנים עשר בשנת 1730. האפיפיור הטיל על האדריכל ניקולא סלבי לבנות את המזרקה (למרות שהוא לא זכה בתחרות). סלבי החל בעבודות בשנת 1732. בניית המזרקה הסתיימה רק בשנת 1762, לאחר מותם של האפיפיור ושל סלבי.

המזרקה כוללת את דמותו של נפטון, אל הים, שפסלו ממוקם במרכזה בתוך גומחה. לצדו של נפטון עומדים הטריטונים וסוסי הים שעוזרים לו "לאלף את המים".

לפי אגדה מסורתית, השלכת מטבע למזרקה, ביד ימין מעבר לכתף שמאל, מבטיחה את שובו של המשליך לרומא. אגדה זו עומדת בבסיס עלילת הספר "מטבעות במזרקה" (Coins in the Fountain) מאת ג'ון הרמס סקונדרי משנת 1952, שעובד לסרט האמריקני המצליח שלוש מטבעות במזרקה (Three Coins in the Fountain) משנת 1954. שלוש מהדמויות בסרט משליכות מטבע למזרקת טרווי ולאחר מכן נקלעות להרפתקאות רומנטיות, מה שהוביל לפירוש העכשווי כי השלכת שלושה מטבעות למזרקה מבטיחה נישואין או גירושין. כמו כן כיכבה המזרקה בסרטו של פדריקו פליני "לה דולצ'ה ויטה", שבו התרחצה גיבורת הסרט, אניטה אקברג במי המזרקה.

מעריכים כי מטבעות בשווי כשלושת אלפים אירו נגרפים מדי לילה מתחתית המזרקה. הם משמשים למימון סופרמרקט המציע לנזקקים מוצרי יסוד בחינם, ומעת לעת עוצרת המשטרה אנשים פרטיים הגורפים מטבעות.

==לקריאה נוספת==
*אריאל הירשפלד, אל אחרון האלים - על מזרקות רומא, הוצאת כתר, 2003

==קישורים חיצוניים==
* 
*[http://www.italyguides.it/us/roma/trevi.htm מזרקת טרווי - תמונה פנורמית וגלריית תמונות]
*
* 

==הערות שוליים==

קטגוריה:רומא: מבנים: ימי הביניים והרנסאנס
טרווי
קטגוריה:טרווי
ג'וזף קוני

ג'וזף קוני (נולד ב-1962, באנגלית: Joseph Kony) הוא מנהיג של "צבא ההתנגדות של האל" (Lord's Resistance Army, LRA), ארגון גרילה שבעזרת מסע אלים ניסה לכונן באוגנדה משטר תיאוקרטי המבוסס על עשרת הדיברות. על פי מקורות שונים, קוני הורה על חטיפתם של עשרות אלפי ילדים וילדות מבתיהם, והפיכתם לחיילים או לשפחות מין בארגונו. בשנת 2005 קבע בית הדין הבין-לאומי לצדק (ICJ) כי קוני אשם בביצוע פשעי מלחמה ובפשעים נגד האנושות, אך הוא עדיין לא נתפס.

כנגד קוני קמה תנועה בשם "Stop Kony", אשר סרטון הרשת הויראלי שהפיקה, "קוני 2012", הפך להצלחת רשת אדירה עם שיא גינס של הסרטון עם הכי הרבה צפיות ב-24 שעות, והעלתה למודעות הציבורית במערב את פשעיו של קוני.

==ביוגרפיה==
הפגנה שנערכה ב[[סנטה מוניקה, להעלאת המודעות הציבורית למעשיו של קוני, כחלק ממאבק קוני 2012]]

קוני, בן לשבט האצ'ולי, נשר מבית הספר התיכון ופעל לצידו של אחיו המבוגר ממנו, ג'יימי ברואו, שהיה רופא אליל בכפרם. במות אחיו לקח ג'וזף את מקומו כרופא אליל. הוא הופיע לראשונה בפומבי כראש קבוצת מאמינים בינואר 1987, כאשר היה בן 26. קבוצתו של קוני הייתה חלק ממספר רב של קבוצות מילינריות שהתפתחו באצ'ולילנד עם פריחתה של תנועת הרוח הקדושה של אליס אומה. הדמות המרכזית באותה תקופה הייתה ג'ומה אוריס, שר לשעבר בממשלתו של אידי אמין, שהנהיג את קבוצת המורדים "החזית של גדת הנילוס המערבית" שפעלה בצפון-מערב אוגנדה.

למרות שקוני התפרסם בעקבות פעילותו בצבא ההתנגדות של האל, פעילותו החלה עוד בתקופת עלייתו של יוורי מוסאוני לשלטון (1986) והדחתו של המנהיג האצ'ולי, טיטו אוקלו. בתקופה זו, קבוצת המורדים המרכזית הייתה הצבא הדמוקרטי של אזרחי אוגנדה, אך קבוצה זו התמוטטה ב-1988 וצבא ההתנגדות של האל הפכה לקבוצת המורדים הראשית.

על פי מקורות שונים, קוני הורה על חטיפתם של עשרות אלפי ילדים בגילאים 8–16 מבתיהם, במסגרת פשיטות מאורגנות על כפרים באוגנדה, והפיכת הילדים לחיילים בארגונו והילדות - לשפחות מין. ילדים שברחו מהארגון מעידים על מבנה דמוי כת, כאשר קוני מאמין שהוא מדיום, טוען שרוחות מנחות אותו ואת מעשיו, ומטיף לחזרה לערכי עשרת הדיברות. לדוגמה, הוא טוען שאחד ממחנכיו הוא הרוח של גנרל סיני. בנוסף, ילדים העידו כי אולצו להרוג את הוריהם ואת אחיהם, כדי שלא יוכלו לחזור לחייהם הקודמים, וחלקם חוו התעללויות גופניות קשות.

ממשלת אוגנדה טוענת כי קוני ואנשיו ממוקמים באזור דרום סודאן. ב-2003 פלשו המורדים בראשות קוני לאזור מחוץ לאצ'ולילנד בשם טסו. קוני מאמין בפוליגמיה ובשנת 2007 היו לו 88 נשים. באפריל 2017, כוחות צבא אוגנדה וארצות הברית הודיעו על סיום המצוד אחר קוני וקבוצתו, כשדובר צבא אוגנדה הסביר שהוא לא מהווה איום עלינו בתור אוגנדה.<ref></ref>

==ראו גם==
* קוני 2012

==קישורים חיצוניים==

* 
* 
* 
* 
* 
* 
* 

==הערות שוליים==

קטגוריה:אוגנדים
קטגוריה:מורשעים בפשעי מלחמה
קטגוריה:אנשים המבוקשים או שנשפטו בית הדין הפלילי הבין-לאומי
קטגוריה:ילידי 1961
אנהיים

אנהיים (באנגלית: Anaheim) היא עיר במחוז אורנג', קליפורניה שבארצות הברית, הנמצאת במטרופולין העיר לוס אנג'לס.

על פי מפקד האוכלוסין, בשנת 2010 מנתה אוכלוסיית העיר 336,000 תושבים, והיא העיר המאוכלסת ביותר במחוז אורנג' והעשירית בקליפורניה.

==היסטוריה==
היישוב נוסד על ידי אמריקאים ממוצא גרמני בשנת 1857 והפך לעיר ב-10 בפברואר 1870. אנהיים הייתה למרכז תעשייתי המתמחה בעיקר בייצור רכיבים אלקטרוניים. כמו כן מיוצרים בעיר שימורי פירות.

בשנת 1955 הוקם בעיר פארק השעשועים דיסנילנד.

==מקור השם==
שם העיר מורכב מהמילה "אנה" הלחם של קיצור שמו של נהר סנטה אנה המצוי בקרבת מקום והמילה "היים", שמשמעותה "בית" בגרמנית.

== מיקום==
שטח העיר - 130.7 קמ"ר, מתוכם 126.8 קמ"ר שטחי יבשה, ו-3.9 קמ"ר שטחי מים (2.99%).

== אוכלוסין ==
בשנת 2020 היו בעיר 346,824 תושבים ב-103,570 משקי בית, עלייה של כ-10,000 נפשות מאז מפקד האוכלוסין הקודם ב-2010. 35% מהתושבים נולדו מחוץ לארצות הברית ו-54% הגדירו עצמם כהיספנים או לטינים-אמריקאים (מכל גזע שהוא). 23.2% היו לבנים שאינם היספנים, 17.3% אסייתים אמריקאים ו-2.7% שחורים או אפרו-אמריקאים. 12.3% הגדירו עצמם כמשתייכים לשני גזעים או יותר.

== קישורים חיצוניים ==

* 
* 
* 
* 

== הערות שוליים ==

קטגוריה:קליפורניה: ערים
קטגוריה:מחוז אורנג' (קליפורניה): ערים
קטגוריה:יישובים שהוקמו ב-1857
PayPal

פייפל הולדינגס (באנגלית: PayPal Holdings, Inc) הוא תאגיד פינטק אמריקאי המאפשר העברת כספים וביצוע תשלומים באינטרנט ברחבי העולם.

== מהות השירות ==
האתר והשירות הוקמו כדי לאפשר רכישה או מכירה קלה יותר דרך האינטרנט. האתר פועל במדינות רבות, ובחלקן ישנה הגבלה של העברת כסף באמצעות השירות לבעל חשבון אחר או הגבלות אחרות. הכנסות השירות הן מעמלות המוכרים ומפרסום.

יתרונותיו של אתר אינטרנט מסוג זה הם אבטחה וריכוזיות. פרטי כרטיס האשראי נמצאים באתר מרכזי אחד, ולא מופצים באתרים רבים, שקשה לדעת מהי רמת האבטחה שלהם והסיכון שבהם לחשיפת פרטי כרטיס האשראי. כיוון שמדובר באתר גדול, ייחודי ומקצועי לנושא, שמשקיע הרבה בנושא אבטחת המידע, ההנחה היא שהסיכון לדליפת הנתונים נמוך יותר מאשר ברוב האתרים.

החברה מתחייבת לנסות לעזור ללקוח במקרה שהתבצעה תקלה ברכישה או בכל בעיה שיש בין הקונה למוכר, כגון קניית מוצר לא תקין, תיאור המוצר היה שגוי, או שהמוצר לא הגיע ללקוח. תחילה נפתח "עימות" שבו הקונה או המוכר מערערים על תקינות העסקה. במקרה ששני הצדדים לא הגיעו להסכמה, רשאי אחד הצדדים "להסלים" את המחלוקת לתביעה, שבה פייפל יבחן את המחלוקת תוך שהוא נותן לצד השני זמן מסוים לענות. במקרה שהצד השני לא ענה במסגרת הזמן המוקצב, תוכרע המחלוקת באופן אוטומטי לטובת התובע. במקרה שהנתבע ישיב, פייפל יבחן את האירוע ויכריע לטובת אחד הצדדים. לעיתים מנצלים הקונים שירות זה לרעה, וטוענים טענות שקריות: הם מתלוננים שהמוצר לא הגיע, או שהגיע במצב לא טוב, ובכך מאלצים את המוכר לתת החזר גם אם המוצר הגיע במלואו.

כחלק מפעילות החברה, פייפאל מספקת הלוואות בריבית, המוענקות לספק כנגד תשלומים עתידיים הצפויים להתקבל מהלקוחות לאחר השלמת העברת הכספים.

== היסטוריה ==
החברה הוקמה על ידי מקס לווצ'ין ופיטר ת'יל תחת השם Confinity בדצמבר 1998. במרץ 2000 התאחדה החברה עם המתחרה העיקרית שלה, "X.com", שהייתה בבעלות המיליארדר אילון מאסק. ב-2002 רכשה חברת eBay (אתר מכירה וקנייה מקוונת) את PayPal כדי לאפשר תשלום נוח ובטוח יותר במכירותיה הפומביות. בנוסף ל-eBay יש מספר רב של חברות העובדות עם PayPal. כתוצאה מן הקשר בין eBay ו-PayPal, חברת אמזון, אחד מעסקי הקמעונאות הגדולים ברשת, ומתחרה מרכזית של eBay, אינה מאפשרת לרכוש מוצרים דרכה באמצעות שימוש ב-PayPal. בחודש ספטמבר 2014 הוציאה חברת eBay הודעה רשמית על פיצול בין החברות והפיכת PayPal לחברה עצמאית.

בינואר 2008 רכשה PayPal את חברת ההזנק הישראלית Fraud Sciences, העוסקת באבטחה של עסקאות מקוונות. בעקבות הרכישה, פתחה PayPal משרדים ברמת החייל, שבתל אביב ובהמשך עברו המשרדים של החברה למגדל אלקטרה.

ביולי 2008 פתחה PayPal את שוק המכירות למסחר גם בשקלים חדשים, בנוסף לשאר סוגי המטבעות המורשים באתר.

ברבעון השני של 2015 PayPal רכשה את חברת Cyactive הישראלית מבאר שבע. Cyactive עסקה בהגנת סייבר על בסיס חיזוי איומים עתידיים.

== ראו גם ==
* מיקרו-תשלום

== קישורים חיצוניים ==

* 

* 
* 

== הערות שוליים ==

קטגוריה:חברות פינטק
קטגוריה:עמק הסיליקון: חברות
קטגוריה:אילון מאסק
קטגוריה:חברות בשווי שוק מעל 200 מיליארד דולר
קטגוריה:סן חוזה (קליפורניה)
קטגוריה:תשלום בנייד
קטגוריה:חברות שהוקמו בשנות ה-1990
תערובת

תערובת היא מערכת של שניים או יותר חומרים שונים: יסודות, תרכובות או שניהם יחד, המקיימים ביניהם אך ורק קשרים בין-מולקולריים (להבדיל מבין אטומיים) ובכך שומרים על תכונותיהם הכימיות והפיזיקליות. דוגמה לתערובת היא מים ושמן שעורבבו יחדיו.

תרכובת גם היא מורכבת מחומרים שונים, אך הללו קשורים ביניהם בקשרים תוך-מולקולריים, דבר המקנה לתרכובת תכונות עצמאיות משלה, אשר בדרך כלל שונות מאוד מהתכונות של החומרים המרכיבים אותה.

ישנם שני סוגים של תערובות: תערובת הומוגנית (אחידה) ותערובת הטרוגנית (לא אחידה). תערובת הומוגנית היא תערובת שבה אי אפשר להבחין בין מרכיבי התערובת, גם מבעד למיקרוסקופ אופטי; תערובת הומוגנית נקראת גם בשם תמיסה, לדוגמה: סגסוגת. בתערובת הטרוגנית ניתן להבדיל בין מרכיבי התערובת; לדוגמה: בוץ, בו ניתן להבחין בגרגירי החול ומים. קיימות גם תערובות הטרוגניות שלא ניתן להבחין בין מרכיבי התערובות מחמת קוטנם, אולם ניתן להבחין בהם באמצעים אופטיים. תערובות אלו מכונות תערובות קולואידיות.

לתערובות יש שמות שונים לפי מצבי הצבירה של החומרים בהן. תחליב הוא תערובת דמוית חלב, של נוזל שומני בנוזל המתערבב במים בקלות. סוג זה של תערובת נוטה להיפרד בקלות. החלב התעשייתי, להבדיל מחלב ישירות מן הפרה, עובר תהליך המגון אשר מיועד לאחד את מרכיבי החלב לידי תערובת אחידה. לאחר הקפאה עשוי החלב להיפרד למרכיביו.

תרחיף הוא תערובת של אבקה בנוזל. תרופות ילדים רבות (סירופים) משווקות באופן זה. גם סוג זה של תערובת נוטה להיפרד, ודרוש ניעור לפני השימוש בתרופה.

הסגסוגת היא תערובת מתכות, אשר אינה נוטה להיפרד בנקל. אטומי כל מתכת מסודרים עדיין בגרעינים שלמים בתוך הסגסוגת. גרעיני המתכת מהווים גבישים זעירים, שבתוכם דומה מבנה המתכת למבנה הרגיל שלה, כאשר היא טהורה. אך הגרעינים משולבים אלה באלה במבנה חזק ויציב.

==הפרדה==
בתחומים רבים יש צורך להפריד תערובת למרכיביה, למטרות מגוונות כמו טיהור מים, הפקת מתכות, הפרדת תוצרי נפט, ניתוח וזיהוי דוגמה כימית, ועוד.

שיטות הפרדה מנצלות הבדלים בתכונות החומרים בתערובת. להלך מספר דוגמאות:
* סינון מנצל הפרדי גודל בין חלקיקים, כמו חלקיקי מוצק במים.
* המסה מנצלת הבדלי מסיסות בין חומרים שונים - לדוגמה, מלח בישול (נתרן כלורי) מתמוסס בקלות במים, אך מלחים רבים אחרים לא.
* זיקוק מנצל הבדלים בטמפרטורת הרתיחה של החומרים בתערובת.

==ראו גם ==
* קולואיד
*תערובת רצמית
*תמיסה
* תרכובת

==קישורים חיצוניים==

קטגוריה:ערכים שבהם תבנית בריטניקה אינה מתאימה
קטגוריה:הנדסה כימית
קטגוריה:תכונות כימיות
פקטין

פקטין הוא רב-סוכר המצוי בדופן התא בתאים צמחיים. הפקטין מהווה מרכיב חשוב בדפנות תאים בפירות. בסוף תהליך הפירוק שלו הופך פקטין לחומצה פקטינית. פירוק זה במהלך הבשלת הפרי הופך אותו לרך יותר. תפוחים, שזיפים ותפוזים מכילים כמויות ניכרות של פקטין, בעוד שהוא נדיר בתותי שדה.

הפקטין מסונתז באברון הגולג'י בתא ויוצר מטריצה שבה משולבים סיבי ההמיצלולוז בדופן התא. כאשר הוא בתוך התא, הפקטין מכיל התמרות מתיליות שמונעות ממנו קישור לסידן על מנת שלא ייווצר ג'ל בתוך התא. עם היציאה מהתא האנזים פקטין מתיל אסטראז מסיר את הקבוצה המתיליות וחושף קבוצת קרבוקסיל ליצירת קשרים כימיים.

== מבנה כימי ==
המבנה הכימי של פקטין
ההרכב המולקולרי של הפקטין משתנה, הן מבחינת אורכי השרשראות הסוכריות והן בשילובים ובסוגים של החד-סוכרים.

== שימוש במזון ==
בתנאים חומציים, הפקטין יוצר ג'ל, ובשל תכונה זו משתמשים בו בייצור ריבה וג'לי. כתוסף מזון מסומן בקוד E440.

=== בבישול ===
הבישול הופך את הפקטין לרך ונגיש יותר לאינטראקציה עם חומרים אחרים. בישול תפוח (או פירות אחרים עשירים בפקטין) גורם לשבירה חלקית של שרשראות הפקטין הארוכות לקטעים קצרים יותר. כך מולקולות מים וחומרים אחרים "לחדור" בין שרשראות הפקטין ולפרק אותן.

בבישול ביתי, ובמיוחד בבישול הטבעוני, נהוג להשתמש ברסק של פירות המכילים פקטין בריכוז גבוה, כגון תפוחים או בננות, כתחליף צמחי לביצים, לצורך "הדבקה" של קציצות, לביבות, עוגות וכיוצא באלה.

==בריאות האדם==
פקטין משמש לעיתים קרובות כמרכיב בסירופ נגד שיעול, בשל יכולתו לצפות את הטרכיאה העליונה ולמנוע את הפרכוסים הקודמים לשיעול.

במהלך השנים פורסמו מחקרים שונים שטענו לתועלות של הפקטין נגד רמות גבוהות של כולסטרול ונגד טרשת עורקים.

==בישראל==
מפעל קטן לייצור פקטין של חברת ציטרופקט פעל בשנות ה-40 של המאה ה-20 בבני ברק. בשנותיה הראשונות של מדינת ישראל יובא כמעט כל תצרוכת הפקטין מחוץ לארץ. בשנת 1946 דווח על תוכניות להקים שני מפעלים מרכזיים לייצור פקטין. בשנת 1950 פורסם על כוונה של "פרי תנובה" להקים מפעל לייצור פקטין מקליפות לימונים שתספק את התצרוכת הישראלית. בשנת 1951 פרסמה המועצה המדעים לקידום התעשייה והחקלאות בישראל שהושלם פיתוח תהליך ייצור פקטין מקליפות תפוזים. בתחילת 1956 אישר משרד התעשייה והמסחר ליכין-חק"ל הקמת מפעל לייצור פקטין בסיוע ממשלת ישראל. בתחילה פורסם שהמפעל יוקם בתל מונד, אך לאחר מכן הוחלט להקימו בצמוד למפעלי יכין בפתח תקווה כדי להקל על העברת חומר הגלם של קליפות תפוזים למפעל. מבנה המפעל הושלם באוגוסט 1959, וב-15 בינואר 1960 נחנך המפעל בנוכחות פנחס ספיר.

ביולי 1999 בוטלה ההכרזה על יכין כמונופול בתחום הפקטין.

==קישורים חיצוניים==

* [https://scienceinmyplate.com/2016/01/04/איך-עובד-פקטין איך עובד פקטין?], באתר "מדע בצלחת", 4 בינואר 2016
* 
* 

==הערות שוליים==

קטגוריה:מאכלים
קטגוריה:רב-סוכרים
קטגוריה:תוספי מזון
קטגוריה:כימיה של מזון: חומרים
קתרין מנספילד

קתרין מנספילד (באנגלית: Katherine Mansfield; 14 באוקטובר 1888 – 9 בינואר 1923) הייתה סופרת ניו זילנדית.

==קורות חייה==
מנספילד נולדה בוולינגטון שבניו זילנד למשפחה ממעמד הביניים. אביה, הרולד באוצ'מפ, היה בנקאי. אמה, אני בורנל דייר, הייתה ממוצא אצילי. קתרין הקטנה חיה במשך שש שנים בכפר חקלאי בקרורי, נחשבה לילדה מבריקה במיוחד ובגיל תשע כבר פרסמה את יצירתה הראשונה.

בגיל 15, בשנת 1903 עברה ללונדון ולמדה במכללה, שם הצטרפה לצוות העיתון של המכללה. בשנת 1906 חזרה לניו זילנד, והחלה ללמוד מוזיקה ונגינה על צ'לו. מנספילד הייתה צ'לנית מצטיינת, אך אביה התנגד לכך שתהפוך לנגנית מקצועית. ב-1908 למדה הנהלת חשבונות והקלדה במכללה הטכנית בוולינגטון. אידה באקר, חברתה, שכנעה את אביה של קתרין להרשות לבתו לחזור לאנגליה עם קצבה שנתית של 100 לירה שטרלינג. כשחזרה לאנגליה הקדישה את זמנה לכתיבה. מאז לא חזרה לניו זילנד.

בשנת 1909 נישאה לג'ורג' באודן, אך עזבה אותו ימים אחדים לאחר החתונה. לפני הנישואים התאהבה בסתר בגארנט טרווול שהיה מוזיקאי, ונכנסה להריון. עברה הפלה בבוואריה. במשך שהותה בגרמניה כתבה מנספילד סקיצות סאטיריות על דמויות גרמניות, שפורסמו אחר כך תחת הכותרת "בפנסיון הגרמני".

בשובה ללונדון ב-1910 לקתה מנספילד במחלת מין מידבקת, דבר שהקשה על בריאותה הרופפת ממילא בהמשך חייה. בשנת 1911 פגשה מנספילד את ג'ון מידלטון מוריי, סוציאליסט ומבקר ספרות שהיה דייר בדירתה ואחר כך הפך למאהב. במהלך מלחמת העולם הראשונה נסעה תכופות מאנגליה לצרפת. בשנת 1915 פגשה את אחיה צ'ומי. כשאחיה מת במלחמה, התמקדה מנספילד בכתיבה על ניו זילנד ועל משפחתה. בשנת 1918 התגרשה מנספילד מבעלה הראשון ונישאה לג'ון מוריי. באותה שנה התגלתה אצלה מחלת השחפת.

בשנותיה האחרונות חייה במרבית הזמן בדרום צרפת ובשווייץ כדי להקל על השחפת. בשנת 1923 נפטרה בפונטבלו מדימום בריאות כתוצאה ממחלת השחפת והיא בת 34 בלבד. היא נטמנה בבית העלמין של אבון לצד גאורג איבאנוביץ' גורדייף שאיתו עבדה בשנים אחרונות של חייה.

==סגנון הלבוש המיוחד של מנספילד==
לקתרין מנספילד היה סגנון לבוש ייחודי, היא טרחה למצוא לעצמה בגדים שיתאימו לטעם האמנותי שלה ולדימוי של סופרת בוהמית מודרנית שאותו טרחה לטפח. היא הצהירה בתקיפות שהיא . בין מרץ ליוני 2022, הוצגה התערוכה<ref name=":0"></ref>The Dreamstress בבית קתרין מנספילד שבניו זילנד. בתערוכה הוצגו טקסטילים מתוך אוסף הבית, תוך תיאור הטכניקות ששימשו ליצירתם והצצה לעולמם של היוצרים. את התערוכה אצר היסטוריון האופנה והטקסטיל לאימומי אוקס (Leimomi Oakes). סגנון לבושה לא השאיר אנשים אדישים. היו שהעריכו אותו, כמו גיסה ריצרד מורי (Richard Murry), שתיאר אותה כ. לעומת זאת וירג'יניה וולף הייתה קצת מזועזעת מ. 

כמקובל באותה תקופה חלק מהבגדים עברו מיחזור משביח<ref name=":0" />, למשל חולצה מ-1910 שהוסיפו לה חלקים ב-1915, שמלה שנתפרה ב-1890, מוחזרה ב-1917, וב-1930 שונתה בשנית.

==ספריה בעברית==
*בפנסיון הגרמני (1911), מאנגלית - יואב כ"ץ, הוצאת רסלינג, 2004
*אושר (1920), מאנגלית - טלה בר, הוצאת אור עם, 1986.
*מסיבת גן (1922), מאנגלית - רנה ליטוין, הוצאת זמורה ביתן מודן, 1978.
*כתבי קתרין מנספילד, סיפורים נבחרים, מאנגלית - מתרגמים שונים, הוצאת כרמי את שות', 1958.

==קישורים חיצוניים==

* 
* 
* [http://www.resling.co.il/author.asp?author_id=91 קתרין מנספילד] בהוצאת רסלינג
* 
* 
* 
* 
* 
* 

==הערות שוליים==

קטגוריה:סופרות ניו זילנדיות
קטגוריה:ביסקסואליות
קטגוריה:ילידות 1888
קטגוריה:נפטרות משחפת
קטגוריה:נפטרות ב-1923
קטגוריה:מונצחים בשלט כחול של ארגון המורשת האנגלית
Never

Never (מאנגלית: מעולם לא) הוא משחק חברה מילולי שנהוג לשחק בין שני אנשים ומעלה ואינו דורש הכנות מראש. מקורו של המשחק אינו ידוע, אך חברי אחוות פי סיגמא סיגמא באוניברסיטת טנסי שבצ'טנוגה ערכו את חוקיו הרשמיים, ומאז קיבלה התפשטותו תנופה.

הביטוי "מעולם לא" מהווה חלק מכל משפט במשחק.
מטרת המשחק היא לגרום לכל שחקן "להפסיד" על ידי סדרת וידויים שלו לגבי דברים שהוא דווקא כן עשה, ועל ידי כך לחייב אותו במטלה כלשהי שמומצאת במקום (די דומה למשימות החובה במשחק "אמת או חובה", רק שהמשימות במשחק זה לרוב בעלות תוכן "בוגר" יותר). במהותו מהווה המשחק משחק שתייה, כלומר מטרת השחקן לגרום לשחקנים האחרים לשתות, בעוד הוא עצמו נשאר פיכח.

==מהלך המשחק==
#כל שחקן בתורו מכריז על דבר שמעולם לא עשה. לדוגמה: "מעולם לא נסעתי ברכבת הרים".
#כל אחד מהשחקנים האחרים במשחק שעשו את הדבר הנדון, מקבלים "נקודה רעה". ספירת הנקודות הרעות לכל אחד מהשחקנים לרוב נעשית בספירה על אצבעות כף היד. נהוג להחליט גם על מספר הנקודות הרעות בעטיו יש להנחית על השחקן מטלה: מספר זה נע במשחק "קצר" בין 3–5 ובארוכים מ־10 ומעלה.
#הסבב נמשך בצורה מעגלית.
#כאשר שחקן כלשהו מגיע לאותה מכסה מקסימלית של נקודות רעות, הוא נפסל ומקבל משימה לבצע שנקבעת על ידי שאר המשחקים במשחק.
#לאחר ביצוע המשימה, השחקן מאפס את נקודותיו והמשחק ממשיך להתנהל. ניתן גם לצבור משימות, תלוי בהלך הקבוצתי.

בסופו של דבר המשחק מסתיים ללא תלות בזמן או במטלות שניתנו, רק כאשר נמאס ממנו. בנוסף, למשחק גם קיימת גרסה הפוכה: Ever. כל אחד, בתורו, מספר על משהו שהוא עשה (באופן כללי, לדוגמה: "נסעתי ברכבת הרים"), ונקודה רעה ניתנת לשחקנים שלא עשו זאת גם הם.

ב"גרסת שתייה", במקום ספירת "נקודות רעות" כל אחד מהשחקנים שכן ביצעו את הדבר הנדון "מרימים כוסית" של משקה אלכוהולי. גרסה זו מובילה במהירות לווידויים יותר ויותר אינטימיים ולהשתכרותם של משתתפי המשחק.

Never מושאל לעיתים כביטוי שמשתמשים בו מחוץ למשחק, בתור הגדרה כללית לדברים שמישהו מעולם לא עשה. צורה זו נפוצה בבלוגים לרוב.

== ראו גם ==
* פינג-פונג בירה

קטגוריה:משחקי חברה
ג'וזף מריק

תמונתו של מריק משנת 1888
תמונתו של מריק משנת 1889

ג'וזף קארי מריק (באנגלית: Joseph Carey Merrick; 5 באוגוסט 1862 – 11 באפריל 1890), הידוע בכינויו "איש הפיל", היה בריטי שזכה לאהדתה של בריטניה הוויקטוריאנית בשל עיוותו המורפולוגי.

==תולדות חייו==
מריק נולד בלסטר, ובגיל חמש החלו לגדל עיוותים משמעותיים על פניו וגופו. הוא הלך לבית ספר בערך עד גיל 11, אז מתה אימו. אביו התחתן בשנית ואמו החורגת דחתה אותו. במשך שנתיים הוא עבד בייצור סיגרים, אולם התקשה בעבודה בגלל עיוותו. מאז התקשה למצוא עבודה. אביו ניסה לסייע לו לעבוד כרוכל, אולם אנשים נרתעו ממנו ולא קנו אצלו. הוא הופיע במופע שוליים בקרקס. בהמשך חייו הפך מריק לידוען בחברה הוויקטוריאנית הגבוהה, ולבסוף הפך לחביבה של המלכה ויקטוריה עצמה. עם זאת, פעם אחת עלה החשד כי הוא "ג'ק המרטש", דבר שהופרך תוך זמן קצר.

מריק מצא נחמה בכתיבה של פרוזה ושירה ואף כתב על עצמו אוטוביוגרפיה קצרה. מריק התיידד עם ד"ר פרדריק טרבס, רופא בבית חולים לונדון. הוא טופל והתגורר במקום זה עד מותו. בריאותו של מריק התערערה בעיקר משום שהעיוות בו לקה הקשה עליו לישון במאוזן. בסופו של דבר הוא נפטר משום שנחנק בשינה כתוצאה מהתנוחה בה הונח ראשו, בשל משקל פניו. מאמינים כי זו הייתה תאונה, שנבעה מניסיונו של מריק לחקות חיים רגילים. טרם התאונה הוא ישן בישיבה.

==יצירות עליו==
על סמך סיפור חייו כתב ברנארד פומרנץ מחזה שהוצג בברודוויי בבימויו של ג'ק הופסיס ובכיכובו של דייוויד בואי וזכה בשלושה פרסי טוני ב-1979 ושלושה פרסי אובי. ב-1980 הופק סרט קולנוע בנושא זה בכיכובם של ג'ון הרט ואנתוני הופקינס ובביומו של דייוויד לינץ'. הסרט היה מועמד לפרס אוסקר לסרט הטוב ביותר ב-1980. גם הסרט וגם המחזה נקראו "איש הפיל".

==מחלתו==
ב-1971, אשלי מונטגיו הציע שמריק סבל מנוירופיברומטוזיס מטיפוס 1 - מחלה גנטית הידועה גם בשם מחלת פון רקלינגהאוזן, אותה תיאר הפתולוג הגרמני פרידריך דניאל פון רקלינגהאוזן ב-1882. מחלה זו (וגם אלפנטיאזיס) עדיין מקושרת עם מריק בעיני הציבור. ב-1979 זיהה מיכאל כהן מצב שרודולף ווידרמאן כינה ב-1983 תסמונת פרוטאוס. ב-1986 נטען כי מריק סבל מסינדרום זה בעצם.

בניגוד לנוירופיברומטוסיס, תסמונת פרוטאוס (הקרוי על שם האל משנה הצורה פרוטאוס), פוגעת ברקמות נוספות פרט לשרירים, והיא מחלה ספורדית ולא גנטית העוברת בתורשה. ביולי 2003, ד"ר קאריס אנג הודיעה שכתוצאה מבדיקות DNA שבוצעו על דגימות משערו ומעצמותיו של מריק, ניתן לקבוע בוודאות כי מריק אכן סבל מתסמונת פרוטאוס, וייתכן שסבל בנוסף לכך גם מנוירופיברומטוסיס מטיפוס 1. גן PTEN שלו, אשר בדרך כלל עובר מוטציה בתסמונת פרוטאוס, נראה בריא (כלומר לא עבר מוטציה).

שלדו המשומר של מריק נמצא בתצוגה קבועה בבית החולים המלכותי בלונדון.

==קישורים חיצוניים==

* 
* 

==הערות שוליים==

קטגוריה:אנגלים
קטגוריה:נכים בריטים
קטגוריה:כיעור
קטגוריה:אמני מופעי שוליים
קטגוריה:בריטים שנולדו ב-1862
קטגוריה:בריטים שנפטרו ב-1890
כיטין

כיטין (באנגלית: Chitin) הוא רב-סוכר בעל חשיבות בביולוגיה. כיטין הוא אחד המרכיבים העיקריים בדופן התא של פטריות, ובשלד החיצוני והמוקשה (exoskeleton) של החרקים, פרוקי-רגליים אחרים ומספר בעלי חיים נוספים.

== מבנה כימי ==
הכיטין הוא פולימר המורכב מתתי יחידות של אצטילגלוקוזאמין (N-acetyl-D-glucos-2-amine) אשר מחוברות ביניהן
בקשרים גליקוזידיים 1,4 בטא. חיבור זה זהה לחיבור מולקולות הגלוקוז בתאית, ולכן מולקולת הכיטין היא למעשה מולקולה של תאית, שבכל מונומר של גלוקוז, אחד ההידרוקסילים (קבוצות -OH) הוחלף בקבוצה אצטילאמינית. החלפה זו מאפשרת יצירת קשרי מימן נוספים בין שרשרות סוכריות קרובות, מה שמביא לחוזק הרב של החומר הנוצר. השילוב של קשיותו וגמישותו של כיטין הפכו אותו לחומר העיקרי המשמש ליצירת חוטים המשמשים בניתוחים.

== מקור המילה ==
למילים כיטין וכיטון, אותו מקור כמו למילה היוונית לטוניקה שמשמעותה מעטפה מגינה.

==קישורים חיצוניים==

* 
* 

קטגוריה:רב-סוכרים
קטגוריה:היסטולוגיה
אמרה

אמרה היא ביטוי מילולי קצר, מוכר וידוע בציבור. השימוש באמרות מסייע לדובר להרשים את שומעיו ולשכנעם בצדקת דבריו. חוקר הפולקלור הרוסי, גרגורי פרמיאקוב<ref></ref><ref></ref>, מבחין בין אמרה לבין פתגם בהגדירו את האמרה כביטוי מילולי לא־שלם שאפשר לשלבו במשפטים אחרים ולהתאימו להטיות דקדוקיות שונות. הפתגם, לעומת זאת, הוא ביטוי מילולי המעלה מחשבה שלמה מנוסחת במשפט עצמאי<ref></ref><ref></ref>. ראו לדוגמה את האמרות הבאות, אשר שינוי המתאם הדקדוקי בהן מאפשר את שילובן באופן בלתי אמצעי בשיח: "הוא לא עשוי מסוכר", "הלך על חבל דק", "אבא שלך לא זגג", "אכלו לי שתו לי" ועוד. עם זאת, יש לציין, שההבחנה בין אמרות לבין פתגמים איננה חד משמעית ויימצאו, לא פעם, ביטויים מילוליים, אשר אפשר לשייכם לשתי הסוגות.

ישנן אמרות הלקוחות מטקסטים קנונים. הדבר מעצים את משמעותן ומעניק להן משנה תוקף. כך למשל, האמרה: "והגדת לבנך", המציינת את החובה להעביר לדור הבא מורשת, ערכי מוסר ואמונה. האמרה ידועה מהגדת פסח ומקורה בפסוק: . דוגמה נוספת היא האמרה: "לא על הלחם לבדו", אשר משמעותה היא שאדם זקוק למזון רוחני על מנת להיות מאושר ואין די במילוי צרכיו הגשמיים. מקורה של אמרה זו הוא הפסוק: .

בנוסף, יש שפע של אמרות הלקוחות מטקסטים ואירועים תרבותיים והיסטוריים, המופיעות במשלבי שפה שונים, למשל: "להיות או לא להיות?" אמרה הלקוחה מן המחזה "המלט" מאת ויליאם שייקספיר; "גפן במובן גָאפן", אמרה הלקוחה מן המערכון "חידון התנ"ך" של להקת לול, אשר מבטאת עיסוק דקדקני בשאלות סרק<ref></ref>; או האמרה: "הצ'ופצ'יק של הקומקום", המציינת עניין חסר ערך המעסיק את הציבור, הלקוחה מהמערכון "הכה את המומחה" מאת דן אלמגור בביצוע הגשש החיוור– "איך קוראים בעברית לצ'ופצ'יק של הקומקום"<ref></ref>. אמרות רבות הן בסלנג למשל: "שבר את הראש", "לא ראה אותו ממטר", "חבל על הזמן", "גילה את אמריקה" ועוד. הדינאמיות המתקיימת בשפה מאפשרת יצירה מתמדת של אמרות חדשות ושילובן בשיח.

== ראו גם ==
* ניב (ביטוי)
* פתגם
* אמרת כנף

==הערות שוליים==

קטגוריה:ביטויים
הלחמה

הלחמה
הלחמה (אינוך) היא שיטה לחבר בין שתי מתכות בעזרת מתכת נוספת אל-ברזלית, הנקראת לַחַם, שהיא בעלת נקודת התכה נמוכה מזו של המתכות המתחברות ובעלת הרכב כימי שונה. 
צינורות מולחמים
מפרידים בין הלחמה רכה (Soldering) שבה משתמשים בלחם שנקודת ההתכה שלו נמוכה מ-450 צלזיוס, והלחמה קשה (Brazing) שבה נקודת ההתכה של הלחם מעל נקודה זאת. 

משתמשים בהלחמה רכה כדי לחבר בין רכיבים אלקטרוניים ומעגל מודפס, ובהלחמה קשה בחיבורי צנרת במערכות קירור, מיזוג אוויר ושרברבות.

הלחמה שונה מריתוך שבו המתכות מחוברות ישירות, ללא חומר מתווך. נקודת ההתכה הנמוכה של הלחם משאירה את המתכות המחוברות שלמות כאשר הלחם מותך.

הלחמה מבוססת על התכת חומר בחום, אשר נוזל בין חלקי המתכת המוצמדים ובהתקררותו מאחה אותם.
החומר המשמש להלחמה הוא בדרך כלל מתכת רכה וניתכת בקלות כבדיל או נחושת, ומשתמשים במלחם חשמלי או במלחם בעל להבת גז להתכתה.

==תופעות לוואי==
תהליך ההלחמה גורם לחימום החומר שמבקשים להלחימו, בנוסף ללחם. חימום אותו חומר עלול לשנות את הרכבו הכימי, ובכך ליצור אזור מושפע מחום.
==קישורים חיצוניים==

*
קטגוריה:עיבוד מתכת
קטגוריה:שיטות חיבור
קטגוריה:מיומנויות
האדם השחור

[[מרטין לותר קינג, מן הלוחמים החשובים למען זכויות השחורים בארצות הברית.]]
צעירה בעלת צבע עור כהה
האדם השחור הוא מונח נפוץ בארצות המערב לאנשים בעלי צבע עור חום כהה.

בארצות הברית נעשה שימוש בכינוי "שחור" (Black) לצד הכינוי "אמריקאים-אפריקאים" – ה"שחורים" החיים בארצות הברית. בישראל היה מקובל בעבר הכינוי כושים, שהיא מילה שמקורה בתנ"ך לציון אנשים מממלכת כוש, שלפי הפירוש המקובל שכנה בסודאן של ימינו. אולם, בהשפעה עקיפה של אי תקינותו הפוליטית של הביטוי "ניגר" בארצות הברית, הפך גם הכינוי "כושי" בהדרגה לבלתי תקין פוליטית בישראל במהלך שנות ה-60 וה-70 של המאה ה-20, ומסוף שנות ה-90 ואילך הוא נחשב ביטוי של גזענות.

ההנחה כאילו קיים גזע שחור אחד, היא הנחה מכלילה ומוטעית. ביבשת אפריקה קיימים עמים רבים, בעלי מוצא אתני נפרד, מאפיינים נפרדים, הן תרבותיים והן פיזיים, שלעיתים אין ביניהם קשר, פרט לגוון העור שאינו "לבן". בין העמים השונים: אמהרים, אורומו, איביביו, אקאנים, בושמנים, בילינים, דינקה, הוטו, טוטסי, טווה, יורובה, מנדינקה,
מסאי, נואר, סומלים, קלנג'ין, שילוק, ועוד.

הדוגמה הידועה יותר להכללה על בסיס צבע העור היא בהתייחס לקבוצת הילידים האוסטרלים, שפרט לצבע עורם הכהה, הם קרובים יותר לתושבי אסיה מאשר לתושבי יבשת אפריקה. הכללתם באותה קבוצת מוצא אתני אינה תואמת את המדע.<ref></ref> ככלל, המדע כיום מדבר על מקבץ גנטי ולא על גזע, כאשר מדובר בבני אדם.<ref></ref>

בארצות הברית, רוב מוחלט של האנשים השחורים הם צאצאי קרבנות סחר העבדים האטלנטי, שנחטפו מחופי מערב אפריקה, ולכן רובם צאצאי הבנטו. דבר זה הביא לכך שתווי הפנים האופייניות של הבנטו הפכו ברבות הימים בארצות הברית, ולכן במדינות המערב, למזוהים יותר עם דמות "האדם השחור".

==ראו גם==
* צבע עור
* גזע (אדם)
* אמריקאים-אפריקאים
* צבעוניים (קבוצה אתנית)
* צבעוניים (קבוצה)
** People of color
* כושי
* נגריטו
* האדם הלבן
* אפרטהייד
* גאווה שחורה
* פוליטיקה של זהויות
* התנועה האפרו-אמריקאית לזכויות האזרח

==קישורים חיצוניים==

* 

==הערות שוליים==

*
קטגוריה:אנתרופולוגיה
קטגוריה:קבוצות מוצא
קטגוריה:ארצות הברית: גזענות
קטגוריה:הקהילה האפרו-אמריקאית
1394-IEEE

כבל 400 FireWire בעל שישה פינים
1394-IEEE, מכונה על ידי אפל FireWire (ידוע גם בשם DV-cable או i.Link) הוא תקן לתקשורת טורית, הנפוץ במחשבים אישיים ובמצלמות וידאו.

FireWire מציע מהירות גבוהה להעברת נתונים בזמן אמת.

בעבר מחשבים רבים היו מצוידים ביציאת FireWire. כמעט כל מחשבי מקינטוש של אפל היו מצוידים ביציאת FireWire החל מ־1995, וגם חברת סוני החליטה לצייד את כל המחשבים שלה ביציאה זו. חברות רבות השתמשו בתקן במקביל לתקן USB 2.0, לדוגמה נגן iPod של אפל, שיכולת ה־FireWire שלו מאפשרת להטעין קובצי שירים למכשיר תוך שניות ספורות ואף להטעין את הסוללה דרך הכבל. גם במחשבים שאין אין להם יציאה מובנית ניתן להוסיף כרטיס FireWire מתאים.

== תקנים וגרסאות ==
חברת אפל פיתחה את תקן 1394-IEEE בשנת 1995. התקן הוגדר במכון למהנדסי חשמל ואלקטרוניקה IEEE כתקן IEEE-1394. כיום מורכב התקן משלושה מסמכים: התקן הראשוני IEEE-1395 שיצא בשנת 1995, תקן IEEE-1394a שיצא בשנת 2000 ותקן IEEE-1394 שיצא בשנת 2002. סוני מימשה את התקן בשם המסחרי i.Link בחיבור ארבעה פינים, בעיקר למצלמות וידאו.

יציאת FireWire 400 יכולה להעביר מידע בין שני מכשירים במהירויות של 100, 200 או 400 מגהביט לשנייה. על הכבל להיות קצר מ־4.5 מטר.

יציאת FireWire 800 היא גרסת 9 פינים של אפל לתקן IEEE-1394b, המאפשרת תאימות לאחור ל־FireWire 400. תקן זה תומך בהעברת 786.432 מגהביט לשנייה.

התקן המלא של IEEE-1394b תומך בהעברת מידע בכבלים באורך למעלה מ־100 מטר ובמהירות של 3.2 גיגהביט לשנייה.

== יתרונות ==
כרטיס טלוויזיה רגיל דורש חיבור של 4 כבלים שונים לפחות בין מצלמת וידאו לבין המחשב, כניסת אות למחשב, יציאת אות מהמחשב, כניסת קול למחשב, יציאת קול מהמחשב ולעיתים כבל סינכרון, כבל שליטה במכשיר הווידאו, וכבל נפרד לחיבור לצג. לעומת זאת, כבל FireWire הוא כבל אחד שבו נכללים כל הצרכים.

== קישורים חיצוניים ==

* 

קטגוריה:אפיקי מחשב
קטגוריה:אפל
קטגוריה:תקני IEEE
גיבון לבן-גבות מערבי

גיבון לבן-גבות מערבי (שם מדעי: Hoolock hoolock) הוא מין של פרימט ממשפחת הגיבונים. בעבר סווג כמין יחיד בסוג גיבון הולוק, אך בהמשך סווגו לצידו שני מינים נוספים: גיבון לבן-גבות מזרחי (Hoolock leuconedys) וגיבון סקייווקר (Hoolock tianxing).

==תיאור המין==
לזכרים פרווה שחורה עם גבות בהירות, לנקבות פרווה בגוון נחושת וחום-כהה באזור הפנים, החזה והחלציים. טבעת של שיער לבן תוחמת את העיניים, הפה והאף של הנקבה. התינוקות נולדים עם פרווה אפורה-לבנה עם גוון צהבהב, היא נעשית שחורה בגיל ההתבגרות, אצל הנקבות היא מתבהרת בתחילת גיל הפוריות.

המין מאופיין בציצית שיער בהירה בסנטר, אף רחב משאר הגיבונים, אורך שיער משתנה בפנים המדמה פרצוף משולש. קולו של גיבון זה הוא כמעין גיהוק המעורב בנהימה.

==קישורים חיצוניים==

== הערות שוליים ==

קטגוריה:טקסונים שתוארו בידי ריצ'רד הרלן
קטגוריה:ערכים שבהם תבנית בריטניקה אינה מתאימה
קטגוריה:גיבונים
קטגוריה:הודו: יונקים
קטגוריה:בנגלדש: יונקים
קטגוריה:בעלי חיים שתוארו ב-1834
1934 בקולנוע

== אירועים ==
* 26 בינואר – סמואל גולדווין קונה את הזכויות לסרט הקוסם מארץ עוץ ב-40,000$.
* 19 בפברואר – בוב הופ מתחתן עם דולורס ריד
* 19 באפריל – שירלי טמפל בת החמש משתתפת בסרט של אולפני פוקס - ו"גונבת את ההצגה".

== סרטים שוברי קופות ==
{|class="wikitable" style="width: 500px;"
! מקום || שם || אולפן || שחקנים
|-
| 1.
| ויוה וילה!
| MGM
| ואלאס בירי
|-
| 2.
| קלאופטרה
| סרטי פרמאונט
| קלודט קולבר 
|-
| 3.
| משפחת בארט מרח' וימפול
| MGM
| נורמה שירר
|-
| 4.
| זה קרה לילה אחד
| סרטי קולומביה
| קלארק גייבל וקלודט קולבר
|-
| 5.
| האיש הרזה
| MGM
| ויליאם פאוול ומירנה לוי
|-
| 6.
| הנערה העשירה בתבל
| RKO
| מרים הופקינס
|-
| 7.
| הגרושה העליזה
| RKO
| פרד אסטר וג'ינג'ר רוג'רס
|-
| 8.
| חיקוי לחיים
| סרטי יוניברסל
| קלודט קולבר
|-
| 9.
| The Girl from Missouri
| MGM
| ג'ין הארלו
|-
| 10.
| בית רוטשילד
| יונייטד ארטיסטס
| ג'ורג' ארליס ולורטה יאנג
|}

== טקס פרסי האוסקר ==
{|class="wikitable" style="width: 500px;"
! פרס || זוכה
|-
| הסרט הטוב ביותר
| זה קרה לילה אחד - סרטי קולומביה
|-
| הבמאי הטוב ביותר
| פרנק קפרה (זה קרה לילה אחד)
|-
| השחקן הטוב ביותר
| קלארק גייבל (זה קרה לילה אחד)
|-
| השחקנית הטובה ביותר
| קלודט קולבר (זה קרה לילה אחד)
|-
|}

== סרטים ==
*"זה קרה לילה אחד" בכיכובו של קלארק גייבל
*"קלאופטרה" של ססיל דה-מיל, בכיכובה של קלודט קולבר
*"הרוזן ממונטו קריסטו" בכיכובו של רוברט דונט
*"הגרושה העליזה" בכיכובם של פרד אסטר וג'ינג'ר רוג'רס
*"האיש שידע יותר מדי" של אלפרד היצ'קוק
*"הקיסרית האדומה" של יוזף פון שטרנברג ובכיכובה של מרלן דיטריך
*"בכבלי אנוש"
*"תקוות גדולות" בבימויו של סטיוארט ווקר ובכיכובם של פיליפ הולמס וג'יין וייאט
* "בית ממכר עתיקות" בבימויו של תומאס בנטלי

== נולדו ==
* 14 בינואר – ריצ'רד בריירס, שחקן אנגלי (נפטר ב-2013)
* 22 בינואר – ביל ביקסבי, שחקן אמריקאי (נפטר ב-1993)
* 24 באפריל – שירלי מקליין, שחקנית אמריקאית
* 1 ביולי – סידני פולאק, במאי אמריקאי
* 20 בספטמבר – סופיה לורן, שחקנית איטלקית
* 28 בספטמבר – בריז'יט בארדו, שחקנית צרפתית

== נפטרו ==
* 30 בינואר – דורות'י דל, 19, תאונת דרכים
* 5 באוקטובר – ז'אן ויגו, במאי קולנוע צרפתי

== ראו גם ==
*1933 בקולנוע 
*1934
*1935 בקולנוע
*שנים בקולנוע
*סרט קולנוע

== קישורים חיצוניים ==
עבודת כפייה

על פי הגדרת ארגון העבודה הבין-לאומי במונח עבודת כפייה נכללות כל העבודות המתבצעות כתכתיב בעקבות איום בסנקציה. לעיתים עבודת הכפייה קשה ומאומצת ומבוצעת בתנאים קשים על ידי עובדים, שאולצו לכך כצורה של מס (בעיקר בעת העתיקה) או באיומי אלימות, מאסר או אף מוות.
קבוצת העבודה בלדובינשט-בראילה, שהורכבה מיהודים רומנים שנשלחו לעבודות כפייה באביב 1944.
עבודת כפייה מתבצעת לעיתים בין כותלי כלא, או במחנה המיועד לכך ונקרא "מחנה עבודה".

==עבודות כפייה בהיסטוריה==
*ע"פ המסופר בתנ"ך, בעת ששהו בני ישראל במצרים הם אולצו לבנות את הערים פיתום ורעמסס.
* השלטון הספרדי בדרום אמריקה כפה על הילידים עבודת כפייה (Repartimiento) בעיקר לעבודות לצורכי הציבור (דרכים גשרים וכו') אבל גם לצרכים פרטיים של מחזיקי זיכיון האנקומיינדה.
* האימפריה הרוסית הצארית הפעילה מערכת של מחנות עבודה בסיביר המרוחקת, שנקראו "קאטוֹרגה", כחלק מהענישה הפלילית הרגילה במדינה. התנאים במחנות אלו לא היו קלים, אך הם נחשבים למתונים לעומת המחנות הסובייטיים, שהוקמו מאוחר יותר.
* השלטון הסובייטי הרחיב את מערכת הקאטורגה תחת ארגון הגולאג. מחנות אלו נודעו בתנאי החיים הקשים באופן קיצוני שבהם. שיעור המוות הגיע עד ל-80% ומספר האסירים עמד על מיליונים. סטלין השתמש בהם כמקור לעבודה זולה, ובעקיפין - כמחנות השמדה.
* המפלגה הקומוניסטית של סין הפעילה מחנות עבודת כפייה רבים למתנגדיה הפוליטיים. מנהיגים רבים נידונו לשהות בהם ובהם דנג שיאופינג וליו שאוגי.
* גרמניה הנאצית הפעילה מערכת נרחבת של מחנות ריכוז ועבודה שסיפקו להם עבודת חינם בתקופת מלחמת העולם השנייה לתעשייה ולמשימות אחרות. קומפלקס מחנות מיטלבאו-דורה, למשל, היה אחראי לייצור הטיל V-2.
* עבודת כפייה של גרמנים בברית המועצות נחשבה על ידי ברית המועצות חלק מפיצויי המלחמה הגרמניים, על הנזקים שגרמה גרמניה הנאצית.
* שלטון הקמר רוז' בקמבודיה הפעיל מחנות לעבודת כפייה לאחר עלייתם לשלטון, ל"חינוך מחדש" של מי שהוגדרו כ"בורגנים".

==עבודות כפייה במלחמת העולם השנייה==
עובדי כפייה בונים את בונקר הצוללות 'ולנטין' בנמל פארגה, סמוך ל[[ברמן (1944)]]

בעקבות כיבוש פולין החלה פעילות נאצית אנטי-יהודית אשר חלקה הוכתב מראש ב"איגרת הבזק" של ריינהרד היידריך.

עבודות הכפייה הוטלו על האוכלוסייה היהודית (בעיקר) וגם על האוכלוסייה הלא-יהודית בפולין והוטלו בעיקר על גברים. עיקר העבודה היה באזורי הכפרים ובערים המרכזיות. עובדי הכפייה עבדו בייבוש ביצות, סלילת כבישים, ייצור ציוד צבאי ומזון לחיילים, בניית מסילות ברזל וכל דבר שסייע למערך הלוחם הנאצי בתקופת המלחמה. מאוחר יותר עבודות הכפייה באו לידי ביטוי ב"פתרון הסופי" כאשר היהודים חפרו את בורות הירי שבהם היו עתידים להיקבר. היו יהודים אשר נכפו לעבוד ב"זונדרקומנדו" - אסירים שלקחו את גופות היהודים מתאי הגזים אל המשרפות - הקרמטוריום.

מרכזי עבודת הכפייה הגדולים באירופה הכבושה בידי הנאצים היו במחנות אושוויץ-בירקנאו, פלוסנבירג, גרוס-רוזן, מרבורג, נאצוויילר-שטרוטהוף ומאוטהאוזן. תפוקת עבודות הכפייה הגדולה ביותר הייתה בתשלובת מחנות הריכוז והעבודה שסביב מאוטהאוזן-גוזן שבאוסטריה.

העבודות הללו שוחקות ומתישות והובילו למותם של רבים מן העובדים. זה היה אמצעי נאצי יעיל ליישום האידאולוגיה תוך ביצוע עבודות המלחמה. עובדי הכפייה מתו כתוצאה מן "הברירה הטבעית", ומדי פעם מירי אקראי או ממכות בידי שומרים.

==ראו גם==
* צמיתות
* עבדות
* גיוס חובה
* עבודות שירות

==קישורים חיצוניים==

* 
* 

*
קטגוריה:ענישה
רקפת יוונית

רקפת יוונית (שם מדעי: Cyclamen coum) היא גאופיט ממשפחת הרקפתיים, שממדיו קטנים יותר מאלה של הרקפת המצויה.

== מאפיינים ==
תפוצתו מזרח ים-תיכונית ומערב אירנו-טורנית, ולמרות שמו העברי, המין אינו גדל ביוון עצמה. גדל בישראל בין סלעים וסביב עצים. שכיח בחרמון ברום 1,300–1,900 מטר, וביער אודם שבצפון הגולן. במרום הגליל קיימות מספר אוכלוסיות קטנות, על פסגות ההרים. אוכלוסיות אלה הן ככל הנראה שריד (רליקט) מתקופה קדומה, בה שרר באזור אקלים קר יותר. אוכלוסיות אלה הן גם גבול התפוצה הדרומי של המין, ולכן חשיבותן לשימור גדולה במיוחד.

מבחינה מורפולוגית, המין נבדל מהרקפת המצויה במספר מאפיינים:
* העלים קטנים יותר, צורתם כמעט עגולה ופחות דמוית-לב, ושפתם חלקה.
* הגבעולים הנושאים את הפרחים קצרים יותר.
* הפרחים קטנים יותר, וצבעם ורוד עז, עם כתם ארגמני בבסיסם. אונות הכותרת קצרות ורחבות והן מפותלות ככנפי מאוורר.
* עוקץ הפרח קצר והוא מסתלסל מאוד משחונט הצמח את פריו.
* הפקעת קטנה, כדורית ופחוסה.

הצמח פורח בעיצומו של החורף, בחודשים ינואר-מרץ. מגדלים בעציצים טיפוסים שתורבתו כנראה ממין זה.

רקפת יוונית היא פרח מוגן בישראל.

==לקריאה נוספת==
*כהן, עפר, ואבי שמידע, צמחים נדירים בישראל - ספר המידע האדום, חלק א' - הצמחים הנדירים של הגליל העליון. תשנ"ב (1992), רשות שמורות הטבע והחברה להגנת הטבע. עמ' 427–431.

==קישורים חיצוניים==

==הערות שוליים==

קטגוריה:צמחים שתוארו ב-1768
קטגוריה:טקסונים שתוארו בידי פיליפ מילר
קטגוריה:רקפתיים
קטגוריה:ארץ ישראל: רקפתיים
קטגוריה:צמחי בר בסכנת הכחדה בישראל
קטגוריה:ערכי טבע מוגנים בישראל: צמחים
קטגוריה:צמחיית החרמון
קטגוריה:פרחים ורודים בארץ ישראל
אלף אפס (רבעון)

עטיפת הגיליון הראשון של "אלף אפס"
אָלֶף אֶפֶס היה רבעון, שעסק בחידות, שעשועים ופרדוקסים מתמטיים, וכן בהיסטוריה של המתמטיקה, עם דגש על חלקם של יהודים בהיסטוריה זו. הרבעון יצא לאור החל מסוף 1995 על ידי החוג למתמטיקה ב"מכללה ירושלים" ועורכיו היו ד"ר זיוה דויטש ועקיבא קדרי. הגיליון האחרון, גיליון 23, יצא לאור בשנת 2006.

הרבעון נקרא על שם הסימון המתמטי אלף אפס (<math>\!\, \aleph_0</math>).

הרבעון הודפס בצבע באיכות גבוהה, והוא היה עשיר באיורים ובתרשימים. בגיליון הראשון תוארה אוכלוסיית היעד שלו: "אוכלוסיית היעד לה מיועד העיתון היא רחבה וכוללת את תלמידי חטיבות הביניים, החטיבה העליונה וסטודנטים מתעניינים הלומדים במכללות להכשרת מורים".

==קישורים חיצוניים==
* 
קטגוריה:ישראל: כתבי עת
קטגוריה:כתבי עת מתמטיים
קטגוריה:מכללה ירושלים
סמל אלבניה

סמל אלבניה הוא עיבוד של דגל אלבניה.

הסמל מורכב ממגן בצבע אדום, בדומה לדגל של המדינה. על המגן מוטבע עיט דו-ראשי ששימש כחותם של גיירגי קסטריוטי סקנדרבג, האיש אשר העניק לעם האלבני עצמאות קצרה בין השנים 1443 ל-1478 לאחר שהוביל מרד נגד האימפריה העות'מאנית.

הסימן הצהוב מעל ראשו של העיט הדו-ראשי הוא הכובע של סקנדרבג.

==ראו גם==

==קישורים חיצוניים==

קטגוריה:אלבניה: סמלים לאומיים
אלבניה

אלבניה
קטגוריה:עיט בתרבות
גיבון כסוף-פרווה

גיבון כסוף-פרווה או גיבון ג'אווה (שם מדעי: Hylobates moloch) הוא מין בסוג גיבון גיבון שבמשפחת הגיבונים.

==תפוצה ואזור מגורים==
המין אנדמי לאי ג'אווה באינדונזיה ושוכן ביערות הטרופיים של האי. את מרבית הזמן מבלה על העצים וכמעט אינו יורד אל הקרקע.

==תיאור פיזי==
משקלו נע בין 4–9 ק"ג, כשמשקל בוגר ממוצע הוא 8 ק"ג. אין הבדל בולט בגודל או בצבע בין זכרים לנקבות, שני המינים בעלי פרווה אפורה-כסופה. קודקוד הראש בצבע אפור כהה. באזור החלציים הפרווה אפורה כהה. באזור הגבות ומסביב לפנים הפרווה לבנה-אפורה, שמופרדת מהעיניים, הפה והאף על ידי טבעת של שיער דליל בצבע שחור. יש המתבלבלים בזיהוי המין עם גיבון אפור-פרווה בשל צבע הפרווה הדומה.

לגיבון זרועות ארוכות וגוף צר המסייע לו בתמרון בתוך יערות הגשם הסבוכים.

==רבייה==
אין מידע מהימן על ילודה ביחס לעונות השנה. במשך 10–20 שנה של חיים בזוג, תוליד הנקבה כ 5–6 גורים, לא בתדירות קבועה.ההריון הוא של ולד יחיד ותקופתו אורכת 7 חודשים.

==התנהגות==
הגיבונים חיים על פי רוב בקבוצות של 4 פרטים: זוג, ולד וצעיר.

הגיבון בעל חיים טריטוריאלי המגן על נחלתו באמצעות קולות "שירה" עזים המופקים על ידי שני המינים, ונשמעים לעיתים עד למרחק קילומטר. ברוב המקרים, הנקבה משמיעה קולות, בעוד שהזכר רודף אחר התוקף.

==תזונה==
עיקר התזונה של המין היא פירות הנמצאים בצמרות העצים הטרופיים. המין נצפה אוכל גם עלים ופרחים. תזונה המתבססת כמעט רק על פירות היא בעייתית, בשל עונתיות הפירות וכן תפוצתם הנמוכה בתוך היער. על כן צורת התניידות הגיבונים, התנדנדות על הענפים באמצעות ידיהם הארוכות (brachiation), עוזרת לו לנוע בין אזורי המזון במהירות.

==שימור המין==
בניגוד למיני פרימטים אחרים, המין אינו בשימוש הקהילה המדעית לצורכי ניסויים. לעיתים רחוקות נתפס בשל בשרו או במטרה לסחור בגוריו.

המין נמצא בסכנת הכחדה קריטית - נעשים מאמצים רבים בהגנה על המשפחה כולה, אולם קצב הריסת בית הגידול גבוה מיכולת השימור. הצלת המין תלויה רק בגורמים מדיניים וגלובליים שימנעו את המשך הריסת היערות לטובת שטחי חקלאות. נכון ל-2004 נותרו בטבע כ-2,000 פרטים לערך. בשבי מוחזק המין לצורכי שימור ב-4 מרכזים שונים ברחבי העולם.

==קישורים חיצוניים==

* [http://www.iucnredlist.org/search/details.php/10550/summ גיבון כסוף-פרווה] באתר [http://www.iucnredlist.org/ הרשימה האדומה של IUCN]

== הערות שוליים ==

קטגוריה:ערכים שבהם תבנית בריטניקה אינה מתאימה
קטגוריה:גיבונים
קטגוריה:ג'אווה: בעלי חיים אנדמיים
קטגוריה:ג'אווה: יונקים
קטגוריה:בעלי חיים שתוארו ב-1798
עמילופקטין

סיעופים במולקולת העמילופקטין
עמילופקטין הוא פחמימה, רב-סוכר המורכב מכמה אלפי מונומרים של החד-סוכר גלוקוז. מולקולות הגלוקוז מחוברות בעמילופקטין על ידי קשרים גליקוזידיים אלפא 1,4. העמילופקטין אינו מסיס בקלות ובעל משקל מולקולרי גבוה.<BR>
העמילופקטין, יחד עם עמילוז מרכיב את העמילן. המולקולה היא בעלת סיעופים רבים המתאפשרים על ידי קשרי אלפא 1,6, אשר מרחשים אחרי כל 24–30 מונומרים של גלוקוז. בכך העמילופקטין דומה לגליקוגן האנימלי, פרט לכך שרמת הסיעוף של הגליקוגן גבוהה יותר, וניתן למצוא בו פיצולים אחרי כל 8–12 מונומרים.

מבחינה קולינרית, העמילופקטין אחראי על כך שזנים מסוימים של אורז הופכים לדביקים בבישול ומסמיכים את נוזל הבישול שבו בושלו, למשל אורז דביק וריזוטו.

==קישורים חיצוניים==

* [https://web.archive.org/web/20040702041120/http://faculty.mansfield.edu/bganong/biochemistry/starch.htm בידוד עמילופקטין ועמילוז מעמילן]

קטגוריה:ערכים שבהם תבנית בריטניקה אינה מתאימה
קטגוריה:רב-סוכרים
עמילוז

מבנה העמילוז
עמילוז הוא פחמימה, רב-סוכר המורכב מכמה מאות עד אלפים מונומרים של גלוקוז המסודרים בשרשרת ארוכה ללא פיצולים. מולקולות הגלוקוז מחוברות בעמילוז, כמו בגליקוגן ובעמילופקטין בקשרי אלפא 1,4, אשר יוצרים צורה מרחבית של סליל.

העמילוז הוא מרכיב מרכזי של העמילן, יחד עם עמילופקטין. היחס ביניהם משתנה מצמח לצמח ואף באותו המין.

== תזונה ==
מבנהו של העמילוז - שרשרת ארוכה כמעט ללא הסתעפויות - גורם לכך שמשך הפרוק שלו במערכת העיכול ארוך יותר מזה של העמילופקטין. על כן, הוא משחרר את מולקולות הגלוקוז באופן הדרגתי ויוצר תחושת שובע ממושכת יותר. שחרור הדרגתי זה מפחית את הפרשת האינסולין מהלבלב והוא בעל משמעות לחולי סוכרת.

==קישורים חיצוניים==

קטגוריה:ערכים שבהם תבנית בריטניקה אינה מתאימה
קטגוריה:סוכרים
הגל החדש הצרפתי

הגל החדש (בצרפתית: נוּבֵל וָאג Nouvelle vague) של הקולנוע הצרפתי היה תנועה קולנועית בשנות השישים של המאה ה-20. הכותבים במגזין "מחברות הקולנוע" (Cahiers du cinéma) החליטו להציג את תאוריית האוטר (auteur) שלהם – הבמאי כמרכז העשייה בסרט – על ידי בימוי סרטים בעצמם. הם היללו את סרטיהם של ז'אן רנואר וז'אן ויגו. כותבים לשעבר של המגזין כמו פרנסואה טריפו עם סרטו "400 המלקות" (1959) וז'אן-לוק גודאר עם סרטו "עד כלות הנשימה" (1960) סימנו את תחילת עידן זה. במאים אחרים מהזרם הם קלוד שברול, ז'אק ריווט, אריק רוהמר ולואי מאל.

==מאפיינים==
סרטי הגל החדש הצרפתי נשאו לרוב אופי אקזיסטנציאליסטי ועסקו בנושאים כמו הדגשת תפקידו של היחיד בקבלת האבסורדיות שבקיום האנושי. המסרים עצמם לא הועברו רק בעזרת תוכן הסרטים ועלילתם, אלא גם בעזרת טכניקות בימוי וצילום שונות וחריגות יחסית (למשל, צילום מעקב בשוט רציף שנמשך שבע דקות) ששימשו כאמצעי אמנותי להעברת מסרי היצירה המוסרטת. הבמאים צילמו ברחובות, כשהם דוחים את רעיון הצילום באולפן. אמצעי תאורה והקלטה היו המצאות ששימשו את הבמאים בהצלחה יתרה, ביניהן מצלמות קלות משקל (או 'מצלמות עט' - ביטוי הנטבע על ידי אלכסנדר אסטרוק. מבחינתו המצלמה היא כמו עט: הן בנוחיות ובקלות השימוש בה, והן בהיותה כלי ביטוי אישי לבעליה). סרטי גל חדש רבים מתאפיינים בתנועות הזורמות שבהם, אשר בדרך כלל עוקבות אחר דמויות הסרט לאורך רחובות פריז.

רבים מסרטי הגל החדש הופקו בתקציבים מצומצמים מאד; בדרך כלל צולמו בבתי חברים של יוצרי הסרט. אותם חברים שימשו במקרים רבים כשחקנים וכצוות צילום, ואילתרו בעזרת מה שהיה נגיש במקום (למשל, השתמשו בעגלת קניות כבסיס למצלמה נעה). גם מחירו של סרט הצילום היווה שיקול, שהניב תוצאות ייחודיות: בסרטו של גודאר "עד כלות הנשימה", לדוגמה, קיימת תחושה של "קפיצות", מעין הפרעות ברציפות, בחלק מהסצנות בשל העובדה שהן אמנם צולמו כרצף אחד, אבל על שולחן העריכה פשוט נחתכו חלקי סצנות שלא התאימו, לעיתים אף מאמצע סצנה.

לסגנון הגל החדש הייתה השפעה על הקולנוע האמריקאי. לאחר סרטו של ארתור פן "בוני וקלייד" (1967) החלו במאי "הוליווד החדשה" (New Hollywood) כמו רוברט אלטמן, פרנסיס פורד קופולה, בריאן דה פלמה, ומרטין סקורסזה לביים בסוף שנות השישים ותחילת שנות השבעים סרטים שהושפעו מעמיתיהם האירופים. גם הבמאי האמריקאי הבולט, קוונטין טרנטינו, הודה שהושפע מהגל החדש הצרפתי וכינה את חברת ההפקה שלו A Band Apart על שם סרטו של גודאר משנת 1964.

==ראו גם==
* הגל הצ'כוסלובקי החדש

==קישורים חיצוניים==

* 
* 

קטגוריה:זרמים בקולנוע
קטגוריה:קולנוע בצרפת
אתניות

אתניות (או: עֲדָתִיּוּת – מלשון נוהג, כפי שהוא במספר שפות שמיות. מיוונית: ἔθνος, אתנוס – עם, לאום) נקבעת על פי מוצא משפחתו של אדם. היא מבוססת על המאפיינים התרבותיים המקושרים לקבוצה חברתית מובחנת ומגובשת של בני אדם.

== קבוצה אתנית ==
קבוצה אתנית היא קבוצת אנשים, המזדהים זה עם זה, או המזוהים על ידי אחרים, על בסיס של גבולות, לעיתים מוּלדים, המבחינים אותם מקבוצות אחרות. גבולות אלה יכולים להופיע במספר צורות כגון: מוצא, היסטוריה, גבולות של שפה, כלכלה, תרבות, דת, פוליטיקה וכדומה. עקב גבולות אלו, ישנן קבוצות שמבחינה ביולוגית החברים בהן קרובים יחסית, אך אין כל מתאם הכרחי בין כך להיווצרות אתניות מובחנת. אתניות היא תופעה מורכבת ביותר, ורק לעיתים נדירות היא מופיעה בצורה "טהורה": על פי רוב, היא קשורה במבנים חברתיים, דתיים פוליטיים ומשפטיים היוצרים תודעה אתנית.

== אתניות לעומת גזע ==

לעיתים רחוקות, אתניות שאינה מדויקת תהא חופפת גם למושג הכזב "גזע", שכן היא נסמכת על מוצא משותף רחב יותר של הקבוצה התרבותית (דוגמה: לבן/אסייתי/לטיני/מזרח-תיכוני/אפריקאי).

בעוד אתניות וגזע הם מושגים קרובים, המושג אתניות נעוץ ברעיון של קבוצה חברתית, אשר חולקת זהות לאומית, שבטית או דתית, ובעלת מאפיינים משותפים, כגון שפה ומסורת תרבותית כרקע. בניגוד לאתניות, גזע הוא מונח מסַוֶג בו נעשה שימוש לחלוקת האנושות לקבוצות בעלות זיקה של מוצא משותף נרחב יותר, לרוב על בסיס מאפיינים פנוטיפיים (מראה חיצוני) מובחנים, כמו צבע עור. בעקבות השפעתן ההרסנית של תורות גזע שונות, השימוש במונח "גזע" הופרך עקב מחקרים מדעיים שמצאו כי הוא משקף תהליך היסטורי של הבניה חברתית בלבד. דהיינו, החלוקה לגזעים היא מלאכותית, ומסתמכת על מאפיינים חיצוניים חסרי חשיבות, כך שלגזעים בבני אדם אין ממשות מדעית או ביולוגית, אלא הם נוצרו ככאלה כתוצאה מתהליכים חברתיים, תרבותיים והיסטוריים. בעקבות כך, המונח המדעי "אתניות" (המבוסס על מדע הגנאלוגיה) החל להחליף באופן נרחב את השימוש במונח הפסאודו-מדעי (מדע-כזב), "גזע".

== לאומיות אתנית ==

במאה ה-19 החלה להתפתח האידאולוגיה הפוליטית של לאומיות אתנית, שהיא צורה של לאומיות שבה המדינה שואבת לגיטימציה פוליטית מאתניות, להבדיל מלאומיות אזרחית הנשענת על קריטריונים כמו אזרחות או תרבות גבוהה פתוחה. כך, המושג המעורפל "גזע" נקשר יחד עם לאומיות. מדינות לאום רבות הוקמו על בסיס טענה למוצא אתני משותף: לעיתים קרובות, היסטוריונים ומלומדים אחרים היו צריכים לעמול קשות כדי למצוא או להמציא את המאפיינים של אותו מוצא, ולעיתים קרובות לא פחות, התגבשותן של אומות אלו הייתה כרוכה בגירוש ואף ברצח עם של קבוצות אתניות אחרות.

== ראו גם ==
* פולקלור
* מיעוט אתני

== לקריאה נוספת ==
* עזר גת ואלכסנדר יעקובסון, [https://www.cambridge.org/core/books/nations/15A0C502D17FD36C38A52449CDBA7757 לאומיות (אנגלית)]
* יהודה שנהב, "אתניות", בתוך: אורי רם וניצה ברקוביץ' (עורכים), אי/שוויון, באר שבע: אוניברסיטת בן-גוריון, 2006, 55–63

==קישורים חיצוניים==

* 
* 

==הערות שוליים==

*
קטגוריה:סוציולוגיה
קטגוריה:אנתרופולוגיה
קטגוריה:אבולוציית האדם